Araban Ühtenzoittud Emiratad

Araban Ühtenzoittud Emiratad (lühenduz: AÜE) vai Araban Ühtenzoittud Valdkundad ( "Davlat al-Imārāt al-‘Arabīja al-Muttaḥida" [al ʔimaːˈraːt al ʕaraˈbijːa al mutˈtaħida]) om valdkund Azijan suvipäivlaskmas. Pälidn om Abu Dabi.
Istorii.
Vn 1971 2. päiväl tal'vkud AÜE tedištoitihe ripmatomudes Sures Britanijaspäi. Voziden 1974−1975 krizisan aigan ližaduihe kivivoin arvoid, i se abuti udele valdkundale šingotadas.
Valdkundan Konstitucii om vahvištadud vl 1971, toihe kohendusid sihe kahesa kerdad, nügüd' vn 2009 versii om väges.
Geografijan andmused.
AÜE oma mavaldkundröunoiš Omananke päivnouzmas (röunan piduz — 609 km), Saudan Arabijanke suves da päivlaskmas (457 km). Ühthine röun kuivmadme — 1066 km. Om meriröunoid Kataranke päivlaskmas da Irananke pohjoižes. AÜE:oiden pohjoižed randad lainištab Indižen valdmeren Persijan laht. Ühthine randanpird — 1318 km.
Reljef om tazo, Rub El' Hali-letetazangišt otab territorijan tobmad palad. Ei ole olmas jogid, saum vezid om läz nol' procentad (0,2 km²). Mäged seištas pohjoižpäivnouzmas. Kaikiš korktemb čokkoim om Džabal' Jibir-mägi (1527 m). Kaik flor om ištutadud mägirajonan irdpolel.
Klimat om tropine letetazangišton, räk kuiv vodes läbi. Paneb sadegid 100 millimetrhasai vodes, voib olda kül'mkuspäi semendkuhusai. Halad oleskeldas lujas harvoin, tal'vkun-uhokun päivän lämuz om +20..+30 C°. Letetorokad oleldas.
Londuseližed pävarad oma kivivoi da londuseline gaz, toižed varad — letked, keitandsol.
Politine sistem.
Ohjandusen form om federativine absolütine monarhii. Valdkundan pä om kollegialine organ — Ühtištusen Ülänevondkund. Emiratoiden pämehed oma sen ühtnijoikš (seičeme mest). Kivivoin varoiden suruz märičeb emiratoiden politižen valatoitusen. Abu Dabin emir radab prezidentan, Dubain emir — päministran. Prezident paneb päministrad radsijha.
Parlament om üks'kodine Federaline Nacionaline Nevondkund ( "al'-Madžlis al'-Vatani al'-Ittihadi") 40 ühtnijanke. Kaik rahvaz valičeb sen 20 ühtnijad videks vodeks, valičijoiden kollegii änestab toižid kahtkümned.
Radonoigendai tobmuz om Ministrišt (Ministriden Nevondkund, "Madžlis Alvuzara").
Araban Ühtenzoittud Valdkundoiden prezident om Halifa ibn Zaid al'-Nahajan vn 2004 kül'mkun 3. päiväspäi. Päministr om Mohammed ibn Rašid al'-Maktum vn 2006 vilukun 5. päiväspäi. Federaližen Nacionaližen Nevondkundan ühtnijoiden järgenduseližed valičendad oliba vn 2015 3. päiväl redukud.
Administrativiž-territorialine jagand.
   "Kacu kirjutuz: Araban Ühtenzoittud Emiratoiden administrativiž-territorialine jagand."
AÜE jagasoiš seičemeks nimitadud pälidnoiden mödhe emirataks ( "imarat", üks'lugu — إمارة "imara"): Abu Dabi (85 % territorijad), Adžman, Dubai (kaikiš suremb ristitišton mödhe), El' Fudžair, Ras El' Haim, Šardž, Umm El' Kaivain. Niišpäi kaikutte om absolütine monarhii.
Eläjad.
Vl 2010 valdkundan eläjiden lugu oli läz 4,8 millionad ristituid. Vn 2014 andmusiden mödhe 5,628,805 ristitud elihe valdkundas. ÜRO:n arvoindan mödhe, vn 2014 heinkul nell' videndest kaikiš eläjišpäi oliba immigrantoikš, ühthine ristitišt (sidä kesken kaikenaigaine) oli 9,445,624 ristitud. Kaikiš suremb valdkundan ristitišt om nügüd'.
Igähine rahvaz om emiratalaižed (arabialaižed tobjas palas), vaiše hö oma rahvahanikusenke, läz 1,4 mln ristituid vl 2013. Rahvahad (2015): emiratalaižed — 11,6 %, Suviazijan augotižlibundanke — 59,4 % (sidä kesken Indii 38,2 %, Bangladeš 9,5 %, Pakistan 9,4 %, toižed mad 2,3 %), egiptalaižed — 10,2 %, Filippinoiden rahvahad — 6,1 %, toižed rahvahad — 12,7 %.
Uskondan mödhe (2005): islamanuskojad (oficialine religii) — 76 %, hristanuskojad — 9 %, toižed uskojad — 15 % (induistad i buddistad päpaloin).
Lidnad-millionerad (surembaspäi penembha): Dubai, Abu Dabi (pälidn), Šardž. Vl 2008 oli kahesa lidnad enamba mi 100 tuh. ristitištonke Emiratoiš.
Ižanduz.
Emiratad oma elokaz šingotai ma, rippub irdpol'žes torguindaspäi lujas märas. AÜE:n dirham om sidodud ha kovas vn 1997 kül'mkuspäi: US$1 = 3,6725 AED. Vl 2024 valdkundan nominaline kogosüdäiprodukt oli 545 mlrd. US$ ekvivalentas (29. sija mail'mas; US$49,560 ühtele hengele, 19. sija) vai 850 mlrd. US$ ostmižmahtusen paritetan mödhe (34. sija; US$77,251 ühtele hengele, videnz' sija). Hätken aigan valdkund tegeb rahapanendoid ižandushe diversificiruimha sidä. Ižandusen vägevad poled oma hüvin opetud ristitišt, eksportan znamasine ületand importan päl i madal valdkundaline velg (KSP:n 31 % surtte vl 2022). Industrijan päsarakod oma kivivoin samine, kivivoinhimine, heretusiden edheotandad, sauvond i sauvondmaterialiden (cement) pästand, alüminijan tehmine, laivoiden kohenduz i peniden astjoiden tehmine, tekstiline, käzitöiden sarak. Torguind, reeksport, turizm i maižanduz (sidä kesken kalanpüdand) oma znamasižikš sarakoikš mugažo. Finansine voz' zavodiše 1. vilukud.
Kogosüdäiproduktan palad (2017): maižanduz 0,9 %, tegimišt 49,8 %, holitišiden sfer 49,2 %. Radajiden järgenduz sektoroidme vl 2000: maižanduz 7 %, tegimišt 15 %, holitišiden sfer 78 %.
Valdkundan päeksport om kivivoi (48 %), diamantad (10 %, toštmižeksport), kuld (6 %, toštmižeksport); toine eksport — nozoltadud londuseline gaz (5 %), alüminii (2 %), raud (1 %), turbolikutimed (1 %), polietilen (1 %), rogosahar (1 %). Importan tavarad (2021) oma mašinansauvomižen produkcii, likkuimed i niiden palad, küllästadud vas'k, ümbriratud kivivoi, londuseline gaz, kuld, diamantad i juvelirižed tegesed, söndtavarad. Vl 2016 eksport ületi importad enamba mi nelländeshe. Irdpol'žen torguindan päižed partnörad (2021): Nevondkund Persijan lahten araban valdkundoiden kooperacijas (Saudan Arabii, Oman, Kuveit, Bahrein, Katar i iče Emiratad: AÜE:n eksportan 15 % i importan 9,5 %, Saudan Arabii eriži — eksportan 7,5 % i importan 5,2 %), Kitai (eksportan 7,7 % i importan 17,3 %), Indii (AÜE:n eksportan 14,2 % i importan 9,4 %), EÜ:n mad (importan 13,0 %, Saksanmaspäi eriži — 3,1 %), Japonii (eksportan 8,3 %), Amerikan Ühtenzoittud Valdkundad (importan 5,5 %), Irak (eksportan 4,8 %). Äjiš Afrikan valdkundoiš AÜE om päižišpäi torguindas (ühtes rives Kitainke) kacmata sen vähäze surudhe rahaekvivalentas.